Tuesday, January 3, 2012
GA DA JA DA
Do you like this story?
Dai ni na ten hta annau ni du nga ai, ninggam gaw myu sha yawng a matu ahkyak dik ai ninggam, ahpraw achyang,sagu bainam garan gin hka na lam numshe numbraw kaw du nga saga ai, mahtai kaja hpe mu lu hkra myit sawn shachyaw yu nna shawng lam de kara hku matut sa wa na mahtai gaw ahkyak dik ai madang du nga sai, dai ni yak ai gaw loi sha naw rai na re, ndai ninggam hpe kalang bai jum hkalut kau yang gaw, hpang na lam gaw grau tsang grau yak, grau machyi hkam ra chyalu re, lai wa sai ten ni hta ahkyak dik ai, manu dan dik ai, myu sha yawng a lawt na ten hpe Sum tsan myit, myi, na, ni hpe atsawm sung sung masa masing hpe ndinglit maram yu ai a majaw, shanglawt na ten hpe myit malai wa yu saga ai. Myen gumshem a maw lanyet mahkam kaw na lang hte lang nlu lawt pru wa ga ai. Labau htung hking laili laika ga, nga sat ngasa malu masha lamu ga dinghkrai rai nga ga ai annau ni, nbung nhkrum ai annau ni, jahtawng nhtu ai ni hte gara hku rau du du hte hte nga lu na ta?
Myen gumshem a manaw masing masa lai len hpe yu nna, tinang mungdan tinang up hkang lu ai de, galoi lu sa na ta? Tinang lagaw tinang lahpum sharawt nna tinang ga, tinang lamu ga tinang dawdan up hkang ai awmdawm shanglawt shimlum lu na hpe tinang nan ndau lu ai de she sa ra sai.
Makau grup yin a mawru kade mi kaba kaba, ten ladaw langai du jang annau ni a lata hta teng zim mat lu na re, padang dip la lu na gaw dai ni annau ni ten lata hta du nga sai, gara lam naw hkawm na kun? Mung tsaw myu tsaw hpu nau ni e, sadi dung ai lung kring lunghkrung annau ni tai ra sai, mawru kaba kade mi wa wa, sadi dung magrau grang ai hte langai sha ngam tim galoi asum njaw ai share myit hte matut gasat ra sai, nlung hta nju langa hta ze, re ladat hte kade mi galaw galaw kaning re laknak hte mi gasat gasat, ntara ai lam grau galaw magang tai hpyen a matu gaw hkrat sum ai kumla sha re. Shanglawt na gaw ndai ten nan rai sai. Bawsang laga ni hpe nmai yu chyai nga sai, madu man, madu kahtan maka hpe madu nan dawdan la ra sai.
Sutsu ai lamu ga madu rai nga ai annau ni, kade mi hpaga majen je je, lamu ga madu nta madu ni hpe galoi lai lu na nre, Miwa mung ten mi lani mi gaw anhte maga tsap nan tsap ra chyalu re, lani mi gaw annau ni hpe shingnyeng masawp wa chyalu re, magaw dik ai mung masa nshawp dik ai masing, tinang myu sha lapran hte maigan de kade mi htawng dan tim annau ni yu manawn shara n'nga ai. Myen gaw annau ni hpe ding hkrai ga garan pru ai majaw gasat ai nga ai de yawng lu hkra kade htawng madun mayu ai. De majaw majan je ai nga tsun dan tim, nhtung chyawaw hte hka ja lahka ai masha hte bung na sha re, chyahkan hpe kade mahti tim sai npru ai hpa kawngdaw chyalu re. NLD Awng San Kaw hte shanhte gaw myu langai sha re shannau ni matu kaja hkra galaw na, masing chyawm jahkrat na gaw shanhte bungli re. Dai hpe yu nna myit ung ang shara hpa n'nga ai, mung masa hpaji langai hku yu la matsing la na lam sha re, annau ni gaw shanglawt lu ra ai, kaga bawsang ni hpe yu nna mung hpa myit ung ang shara n'nga na re, shanhte mung shanhte lahpan tsap na, annau ni mung annau ni lahpan tsap ra na hkrai sha re, man ang ai bungli yingam hpe masa masing jaw jaw shangut shakre la na de she myit marai dat ra saga ai
Shingja laknak, gumra tsi [Ya Ma] kaning re laknak mi lang lang grau sum machyi na re gap dat nna n'gun lu tim, mungkan a man hta gaw shanhte masha mun sen hkrat sum ai hta sha n'ga mung masa hpyen masa hkrat sum dik ai kumla tai nga ai, annau ni mung hkra machyi jamjau na re tim myu sha yawng a matu machyi hkrum ai manu dan dik ai sak jaw lam re ngu shagrau nga ga ai. Manu dan dik ai hte arawng la nga ga ai. Ya ten bawsang nkau mi hte simsa lam la ai bawngban nga ai lam hpe mahkrum madup la let dinglit yu hpaw yu hpaji la rai nna annau ni yawng a shawng lam maka hpe gayen yu ra nga ga ai. Myen gaw annau ni hpe mungdan langai hku myu sha langai hku garan ai masat masa hku htawng madun ai de yawng nna gasat ai rai yang annau ni matu kaja dik ai kaba dik ai ninggam masat ya ai hte bung sai. Annau ni gaw awmdawm shanglawt lu gin ai myu sha langai re ngu masat ya ai hte bung ai ndau shabra ya ai hte bung ai. Dai majaw ninghtoi mahka rai sai, ten du sai, shanhte kaw na dai ga shapraw ya yang gaw mungkan mungdan ni annau ni hpe tara shang mai garum lu na re.
Hpa hkrit tsang nra sai, gwi gwi dawdan gasat ga.
Baren Numraw
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter
eng_Latn hau_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn eng_Latn